Centre on Collegium for SC Justices: সুপ্রিম কোর্টে পাঁচ বিচারপতির নিয়োগে ছাড়পত্র কেন্দ্রের

নয়াদিল্লি: দীর্ঘ টালবাহানার পর অবশেষে সুপ্রিম কোর্টে পাঁচ বিচারপতির নিয়োগ সুপারিশে (SC collegium recommendations) সিলমোহর পড়ল কেন্দ্রের। জানা গিয়েছে, গত ২ ফেব্রুয়ারি সুপ্রিম কোর্টের কলেজিয়ামের সুপারিশ অনুযায়ী সুপ্রিম কোর্টে ৫ বিচারপতি নিয়োগে অনুমোদন দিয়ে ইতিমধ্যেই নামগুলি রাষ্ট্রপতি ভবনে পাঠানো হয়েছে। গত ১৩ ডিসেম্বর প্রধান বিচারপতি ডি ওয়াই চন্দ্রচূড়ের নেতৃত্বে সুপ্রিম কোর্টের কলেজিয়াম কেন্দ্রকে সুপ্রিম কোর্টে পাঁচ বিচারপতির নিয়োগের সুপারিশ পাঠায়।

যে পাঁচ বিচারপতির নাম সুপ্রিম কোর্টের বিচারপতি হিসেবে সুপারিশ করা হয়েছে তাঁরা হলেন  বিচারপতি পঙ্কজ মিত্তল (রাজস্থান হাইকোর্টের প্রধান বিচারপতি), বিচারপতি সঞ্জয় কারোল (পাটনা হাইকোর্টের প্রধান বিচারপতি), বিচারপতি পি ভি সঞ্জয় কুমার (মণিপুর হাইকোর্টের প্রধান বিচারপতি) বিচারপতি আশানুদ্দিন আমানুল্লাহ (পাটনা হাইকোর্টের বিচারপতি), বিচারপতি মনোজ মিশ্র (ইলাহাবাদ হাইকোর্টর বিচারপতি)। সব ঠিকঠাক থাকলে আগামী সপ্তাহেই ওই পাঁচজন সুপ্রিম কোর্টের বিচারপতি হিসেবে শপথ নেবেন।

আরও পড়ুন: Supreme Court on Passive Euthanasia: স্বেচ্ছামৃত্যুর নির্দেশিকায় আরও কিছু সংশোধনী শীর্ষ আদালতের

মাত্র তিন দিন আগেই সু্প্রিম কোর্টের কলেজিয়াম আরও দু’জনের নাম সুপ্রিম কোর্টের বিচারপতি হিসেবে সুপারিশ করে। সাধারণ বাড়তি নাম সুপারিশের ক্ষেত্রে প্রথমে ফাইল পাশ করার অপেক্ষা করে কলেজিয়াম। তবে এক্ষেত্রে অনুমোদন পাওয়ার আগেই আরও দু’জন বিচারপতির নাম সুপারিশ করে কেন্দ্রের কাছে ফাইল পাঠানো হয়। গত ৩১ জানুয়ারি কলেজিয়াম ইলাহাবাদ হাইকোর্টের প্রধান বিচারপতি রাজেশ বিন্দাল ও গুজরাত হাইকোর্টের প্রধান বিচারপতি অরবিন্দ কুমারের নাম সুপ্রিম কোর্টের বিচারপতি পদে নিয়োগের সুপারিশ করে কেন্দ্রের কাছে ফাইল পাঠায়।

প্রসঙ্গত, বৃহস্পতিবার রাজ্যসভায় কেন্দ্রীয় আইনমন্ত্রী কিরেন রিজিজু সুপ্রিম কোর্টে বিচারপতির শূন্যপদের বিষয়ে বলেন, সর্বোচ্চ আদালতের অনুমোদিত বিচারপতি সংখ্যা ৩৪। তার মধ্যে ২৭ জন সুপ্রিম কোর্টে কর্মরত রয়েছেন। ৭টি পদ শূন্য রয়েছে। এই ৭টি পদের মধ্যে ৫ বিচারপতি নিয়োগের বিষয়টি কেন্দ্রীয় সরকারের বিবেচনাধীন ছিল।